กรุงไทยขนNPAลดสูงสุด30%
กรุงไทย ขนเอ็นพีเอลดสูงสุด 30% พร้อมดอกเบี้ย 0% ปีแรก ในงาน KTB NPA Grand Sale และ งาน มหกรรมบ้านและคอนโด
21 ก.ย. 2553

กรุงไทย ขนเอ็นพีเอลดสูงสุด 30% พร้อมดอกเบี้ย 0% ปีแรก ในงาน KTB NPA Grand Sale และ งาน มหกรรมบ้านและคอนโด
นายธีระพล ปุสสเด็จ รองกรรมการผู้จัดการ สายงานปรับโครงสร้างหนี้และบริหารทรัพย์สิน ธนาคารกรุงไทย เปิดเผยว่า ธนาคารมีแผนจำหน่ายสินทรัพย์รอการขาย(เอ็นพีเอ) อีก 500 ล้านบาท ใน งาน “KTB NPA Grand Sale” ครั้งที่ 3 ซึ่งธนาคารจัดขึ้นพร้อมกันทุกสาขาทั่วประเทศ จนถึงวันที่ 8 ต.ค. 2553 และงาน “มหกรรมบ้านและคอนโด” ครั้งที่ 23 ที่ศูนย์การประชุมแห่งชาติสิริกิติ์ ระหว่างวันที่ 30 ก.ย. - 3 ต.ค. 2553 โดยคัดเลือกเอ็นพีเอขนาดใหญ่ที่มีศักยภาพหลากหลายประเภทในทำเลดี ทั้งในเขตกรุงเทพฯ ปริมณฑล และภูมิภาค จำนวน 6,000 รายการ มูลค่ารวม 1 หมื่นล้านบาท มาจำหน่าย 
“ทรัพย์ที่นำมาจำหน่ายทั้ง 2 งาน ธนาคารให้ส่วนลดสูงสุดถึง 30% ลูกค้าเสียค่าโอนกรรมสิทธิ์ขั้นต่ำเพียง 1% โดยให้วงเงินกู้ซื้อบ้านและปรับปรุงซ่อมแซมสูงสุดถึง 110% กรณีซื้อเพื่ออยู่อาศัย ไม่คิดดอกเบี้ยในปีแรก ปีที่ 2-3 คิด ดอกเบี้ยเงินกู้ลูกค้ารายใหญ่ชั้นดี(เอ็มแอลอาร์) - 0.25% ต่อปี หลังจากนั้นคิด เอ็มแอลอาร์ลบ 0.50% ต่อปี พร้อมยกเว้นค่าธรรมเนียมประเมินราคาหลักทรัพย์ การจัดการเงินกู้ และค่าบริการในการทำนิติกรรมจำนอง” นายธีระพล  กล่าว
นายธีระพล ปุสสเด็จ กล่าวต่อไปว่า 8 เดือนที่ผ่านมา ธนาคารได้เข้าร่วมงานมหกรรมของสถาบันต่างๆ รวมทั้งจัดโปรโมชั่นพิเศษ เพื่อกระตุ้นยอดจำหน่ายเอ็นพีเออย่างต่อเนื่อง ทำให้สามารถจำหน่ายเอ็นพีเอ ได้แล้วกว่า 4,500 ล้านบาท และธนาคารตั้งเป้าหมายจำหน่ายเอ็นพีเอใน 2 งานนี้อีก ไม่น้อยกว่า 500 ล้านบาท